**Meghalt a Tehetség**

A Nagy Spartacusban ifiként kezdett versenyezni,

1961-ben, amikor a sport még „becsület és dicsőség” dolga volt.

Mindent az állam fizetett, de a támogatásért cserébe nemcsak elvárták,

hanem meg is követelték a jó eredményt!

**Rózsa László** viszont, akit felnőttként már mindenki **Tehetség** néven ismert,

már a ’70-80-as években bebizonyította, hogy a versenyzés nemcsak minősítési pontok izzadtságszagú gyűjtögetésére van , hanem élményt adó hobbi, társas szórakozás, örömteli együttlét a barátokkal.

Tekintélyt parancsoló hatalmas termetével kitűnt a cingár tájfutó aszkéták közül. Mindig vidám, derűs, életteli személyisége mágnesként vonzott maga köré egy laza haveri kört, az elit menőiből és a hobbi tájfutók közül egyaránt. A hazai tájfutás Piedonéja komolyan vette a versenyt. 100+ kilós nehézsúlyú termetével nyiladékot vágott a bozótban, aztán indult a foci a füvön és gyorsan hangulatot teremtett az egy-két perc keverés miatt bánkódó sporttársak között.

Fénykorát a Postásban élte, ahol olyan tehetségek tűntek fel, mint Csonti és Pintér Zsuzsi,

hogy köréjük Gebe és Gálffy mellett színes egyéniségek is csapódjanak, mint Lóci, Dzsepa,

vagy a Madár, akik a mai tudatos, mondhatni (számító)gépies tájfutók körében már ismeretlen

virtuskodással szereztek maguknak elismerést, tekintélyt, akárcsak a most elhunyt Tehetség.

Legszebb eredményeit az F35-40-es kategóriában érte el, voltak évek, amikor megszerezte a IV. osztályú minősítést.

Heten voltak testvérek, egy öccse tájfutott a Spariban. Három idősebb bátyja a gazdasági élet vezetői között szerzett magának hírnevet. Tehetség a Ferihegyi reptéren dolgozott, a repülésbiztonsági szakterületen. Az élet megfontolt, komoly, titkokat őrző emberré tette. Nem lett hűtlen a tájfutáshoz. Utoljára 2004-ben jött segíteni Postás kupát rendezni, akkor készült róla az itt mellékelt fénykép, a többi meg a ’80-as években.

Elhunyt sporttársunk temetése 2021. október 22-én lesz 9 órakor a Pesterzsébeti temetőben lesz.

https://hu.wikipedia.org/wiki/Pesterzs%C3%A9beti\_temet%C5%91

Boxi